Ҳазлацәажәаша ҳамоуп: Барганџьиа сынтәатәи аҽаҩра иазкны
Анхаҩы еинигало сынтәатәи аҽаҩра зеиԥшроу арадио Sputnik аефир аҟны еиҭеиҳәеит Ақыҭанхамҩа аминистрра агрономиа аҟәша аиҳабы Едуард Барганџьиа.
2021 шықәсазы Аԥснынтәи Урыстәылаҟа ииаган 21 нызқь тонна ацитрус шәырқәа, планла иарбаз 27 нызқь тонна рцынхәрас. Сынтәа ацитрусқәа рекспорт 50 нызқь тонна рҟынӡа инаӡар ҟалоит ҳәа арадио Sputnik иазеиҭеиҳәахьан аԥыза-министр актәи ихаҭыԥуаҩ, ақыҭанхамҩа аминистр Беслан Џьопуа. Ари аҩыза арбага, иара иажәақәа рыла, аибашьра ашьҭахь раԥхьаӡа акәны 2020 шықәсазы иҟан.
"Уажәы ахәырма иаамҭоуп. Уахьныҟәо иубоит иҩежьӡа ишыҟоу, аха сынтәа аԥхын иҟаз аарҩарақәа аԥхасҭа анаҭеит, икаԥсеит. Ҳзыцәшәоз амармалташьтә пты акәын , аха уи ԥырхага анамҭеит. 50% рҟынӡа ахәырма каԥсеит аарҩара иахҟьаны. Аџьықәреигьы убас ааха анаҭеит аарҩара", - иҳәеит Ақыҭанхамҩа аминистрра агрономиа аҟәша аиҳабы Едуард Барганџьиа.
Аицәажәара иаҳа инеиҵыхны ишәаҳар шәылшоит аудиофаил аҟны.